text: Veteraner brænder gummi af
  25 juni 2016 kl. 14.20
  Lørdag er der træf for veteranknallerter i Fole. Blandt begivenhederne er et rekordforsøg.
  Fans af veteranknallerter kan lørdag få stillet deres nysgerrighed, når der afholdes det årlige Foletræf.
  Pladsen åbnede klokken 11.00, og først på eftermiddagen begyndte køreturene på de gamle maskiner.
  At der kommer så mange, det er helt vildt. Så jeg synes, at det har været en succes.
  
  15.30 begyndte en konkurrence om at køre hurtigst.
  - Vi har blandt andet ”Hurtigste knallert å æ’ havn”, hvor det gælder om at komme hurtigst. Vi har ingen havn, men det skal jo hedde et eller andet, siger arrangør og formand for Fole Knallertklub, Kim Sørensen, til TV SYD.
  Senere er der Guinness rekordforsøg.
  - Flest mulige knallerter skal brænde dæk af på samme tid, forklarer arrangøren.
  I år er det sjette gang, at Fole Veteranknallertklub holder træf, og det har vokset sig større fra år til år.
  - Der har været over 510 knallerter i dag. Sidste år var der 370. Så selvom det er dårligt vejr, så kommer folk alligevel.
  Så arrangøren er tilfreds.
  - Der er kommet mange knallerter. Også flere end vi havde forventet. Man har jo altid lov at håbe. Men at der kommer så mange, det er helt vildt. Så jeg synes, at det har været en succes, slutter Kim Sørensen.
  Efter rekordforsøget er der udtrækning af vinderknallerter, fællesspisning og fest med musik af Nutidens Unge (TV2 Jam) og Black Betty.
  Arrangør Kim Sørensen oplyser, at kun 40 knallerter deltog i dækafbrændingen. Der skulle have været over 100. Desuden blev hastighedskonkurrencen aflyst af sikkerhedsmæssige årsager på grund af den meget regn.
  